กสิกรมองทอง1,900เหรียญ
บลจ.กสิกร มองทองคำปีหน้าวิ่งกรอบ 1,850&#8211;1,900 เหรียญสหรัฐ ประเดิมปันผล KGOLD กว่า 300 ล้านบาท
28 ธ.ค. 2555

บลจ.กสิกร มองทองคำปีหน้าวิ่งกรอบ 1,850–1,900 เหรียญสหรัฐ ประเดิมปันผล KGOLD กว่า 300 ล้านบาท
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทคาดการณ์ราคาเป้าหมายของทองคำในปี 2556 ที่ประมาณ 1,850–1,900 เหรียญสหรัฐต่อออนซ์ โดยมองว่าในระยะยาวราคาทองคำยังได้รับปัจจัยบวกจากรัฐบาลในประเทศต่างๆ มีแนวโน้มจะดำเนินมาตรการผ่อนคลายทางเศรษฐกิจต่อเนื่องผ่านการอัดฉีดเม็ดเงินออกมา โดยเฉพาะในสหรัฐและยุโรป ประกอบกับอัตราดอกเบี้ยยังทรงตัวอยู่ในระดับต่ำ 
อย่างไรก็ตาม แม้ราคาทองคำจะมีแนวโน้มเป็นบวก แต่อาจผันผวนขึ้นและลงเป็นรอบ ตามสภาวะตลาดและทิศทางของค่าเงินเหรียญสหรัฐ เป็นโอกาสสำหรับผู้ที่จะจับจังหวะซื้อขายทำกำไร
นายนาวิน กล่าวว่า บริษัทเตรียมจ่ายปันผลกองทุนเปิดเค โกลด์ (KGOLD) ซึ่งเป็นกองทุนทองคำที่ใหญ่ที่สุดในประเทศ สำหรับผลการดำเนินงานตั้งแต่วันที่ 1 ก.ค.–31 ธ.ค. 2555 ประมาณการอัตราการจ่ายเงินปันผลที่ 0.20 บาทต่อหน่วย ให้แก่ผู้ที่มีรายชื่ออยู่ในสมุดทะเบียนของกองทุน ณ เวลา 08.00 น. ของวันที่ 2 ม.ค. 2556 ประมาณการมูลค่าการจ่ายเงินปันผล ณ วันที่ 26 ธ.ค. 2555 กว่า 300 ล้านบาท
“ความกังวลจากมาตรการหน้าการคลังและแรงเทขายทำกำไรเพื่อนำเงินไปใช้จ่ายในช่วงเทศกาล ส่งผลให้ราคาทองคำปรับตัวลงประมาณ 5% ในรอบ 1 เดือนที่ผ่านมา เป็นเพียงความผันผวนระยะสั้น เพราะปริมาณการถือครองทองคำในกองทุน ETF ยังไม่มีแนวโน้มลดลง แต่กลับมีปริมาณทองคำเพิ่มขึ้นต่อเนื่องตั้งแต่กลางปี สะท้อนถึงมุมมองต่อราคาทองคำในระยะยาวที่เป็นบวก” นายนาวิน กล่าว
สำหรับปัญหาหน้าผาการคลังของสหรัฐ ซึ่งนักวิเคราะห์ส่วนใหญ่เชื่อว่าอาจได้ข้อสรุปหลังปีใหม่ ช่วงต้นปีหน้าจึงอาจเป็นจังหวะเข้าลงทุนทองเพื่อรับผลตอบแทนที่น่าสนใจ